《和江十雨中与持国师直饮》
宋代·刘敞

旦上天禄阁，暮直承明庐。避喧虽足慰，取适固已疏。

佳雨及我虽，兹晨殊晏如。紾絺委冠带，高枕睨庭除。

熏风散微凉，润气浮郊墟。沸声涌江濑，暝色晦绮疏。

惊电时烁目，疾雷不废书。商歌勤金石，尘谷盈蛙鱼。

此乐不可改，古人良起予。惜无同音赏，幽独成离居。

闻君达亹亹，樽酒会朋裾。高贤卧家巷，固多长者车。

宁无寂寞者，闭关讲玄虚。

作者简介：刘敞（1019—1068）北宋史学家、经学家、散文家。字原父，一作原甫，临江新喻荻斜（今属江西樟树）。庆历六年与弟刘攽同科进士，以大理评事通判蔡州，后官至集贤院学士。与梅尧臣、欧阳修交往较多。为人耿直，立朝敢言，为政有绩，出使有功。刘敞学识渊博，欧阳修说他“自六经百氏古今传记，下至天文、地理、卜医、数术、浮图、老庄之说，无所不通；其为文章尤敏赡”，与弟刘攽合称为北宋二刘，著有《公是集》。